
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 august 2014

	Nr.
	4c-7/142


R A P O R T

 asupra propunerii legislative pentru modificarea şi completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 150/2014 din 31 martie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.263/2010 privind sistemul unitar de pensii publice. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1221/1.11.2013)

· avizul negativ al Consiliului Economic şi Social (nr.3214/24.10.2013)

· avizul negativ al Comisiei juridice, de disciplină şi imunităţi 
(nr.4c-11/371/23.04.2014)

· avizul negativ al Comisiei pentru buget, finanţe şi bănci 
(nr.4c-2/193/05.05.2014)

· avizul negativ al Comisiei pentru egalitatea de şanse pentru femei şi bărbaţi (nr.37/256/09.04.2014)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/239/10.04.2014)

· punctul de vedere, negativ, al Guvernului (nr.174/31.01.2014).

Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, preconizându-se următoarele:

· activitatea reprezentanţilor autorităţilor administraţiei publice locale (preşedinţii şi vicepreşedinţii de Consilii Judeţene, primarul general şi viceprimarii municipiului Bucureşti, primarii şi viceprimarii de sector, primarii şi viceprimarii de municipii, oraşe şi comune) să fie considerată loc de muncă ce se desfăşoară în condiţii speciale;
· modificarea vârstei standard de pensionare, a stagiului minim de cotizare în specialitate şi a stagiului complet de cotizare pentru categoriile de persoane menţionate anterior, prin înscrierea acestora în anexa nr.6 la Legea nr.263/2010, anexă în care sunt cuprinse cadrele militare, poliţiştii şi funcţionarii publici cu statut special din sistemul administraţiei penitenciare, din domeniul apărării naţionale, ordinii publice şi siguranţei naţionale.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 iulie 2014  a participat, în conformitate cu prevederile art.55 din Regulamentul Camerei Deputaţilor, republicat, doamna Georgeta Jugănaru, director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 25 martie 2014.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât prin Legea nr.263/2010 se asigură tuturor participanţilor la sistemul public de pensii, contribuabili şi beneficiari, un tratament nediscriminatoriu, între persoane aflate în aceeaşi situaţie juridică, în ceea ce priveşte drepturile şi obligaţiile prevăzute de lege. 

Încadrarea activităţii în condiţii speciale, deosebite şi alte condiţii de muncă este determinată de felul muncii desfăşurate în funcţiile pe care le-au deţinut persoanele, potrivit fişei postului şi sarcinilor de serviciu. Propunerea de a încadra activitatea desfăşurată de persoanele sus-menţionate şi în alte condiţii de muncă decât cele normale contravine dispoziţiilor art.3 lit.g), h) şi i) din Legea nr.263/2010 privind sistemul unitar de pensii publice.
Măsurile propuse în prezenta iniţiativă ar determina o majorare a cheltuielilor bugetului general consolidat, prin majorarea cheltuielilor de personal (contribuţii de asigurări sociale) şi a cheltuielilor cu pensiile ca urmare a reducerii vârstei standard de pensionare şi a stagiului complet de cotizare pentru unele categorii de asiguraţi, ceea ce implică efecte negative asupra veniturilor bugetului general consolidat. Iniţiatorii nu precizează sursele financiare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.


PREŞEDINTE,




SECRETAR,


Florin Iordache




Găină Mihăiţă
Întocmit,

Consilier parlamentar Elena Anghel 

